Հայկո

Հայկ Բորիսի Հակոբյան (), առավել հայտնի Հայկո բեմական կեղծանվամբ, հայ փոփ երգիչ և երգահան։

Կենսագրություն 
Սովորել է Երևանի թիվ 170, ապա՝ Թումանյանի անվան թիվ 32 միջնակարգ դպրոցներում։ 1987 թ. ավարտել է Երևանի Չուխաճյանի անվան երաժշտական դպրոցը և ընդունվել Ռ. Մելիքյանի անվան երաժշտական ուսումնարան։ 1996 թ. «Մոսկվա 96» երգի փառատոնի ժամանակ արժանացել է 1-ին մրցանակին։ 1997 թ. մասնակցել է Նյու Յորքի «Big Apple» երգի փառատոնին և դարձել հաղթող։ 1998 թ. հայկական «Այո» երգի մրցույթի ժամանակ արժանացել է «Լավագույն հեղինակ-կատարող» մրցանակին։ 1999 թ. ավարտել է Երևանի Կոմիտասի անվան պետական կոնսերվատորիան։ 1998 թ., 1999 թ., 2002 թ., 2003 թ. և 2006 թ. հայկական երաժշտական ամենամյա մրցանակաբաշխության ժամանակ արժանացել է «Տարվա լավագույն երգիչ» մրցանակին, 2002 թ.՝ «Տարվա լավագույն նախագիծ», «Տարվա լավագույն ալբոմ», 2003 թ.՝ «Տարվա լավագույն տեսասկավառակ» մրցանակներին։ 2003 թ. առաջին մենահամերգով հանդես է եկել ԱՄՆ-ի Լոս Անջելես քաղաքում։

2006 թ. Հայաստանի Նախագահի հրամանագրով նրան շնորհվել է Հայաստանի Հանրապետության վաստակավոր արտիստի կոչում։

2007 թ. ներկայացրել է Հայաստանը «Եվրատեսիլ» երգի միջազգային մրցույթի ժամանակ և զբաղեցրել 8-րդ տեղը։ 2007 թ., 2010 թ. և 2011 թ. արժանացել է «Տարվա լավագույն կոմպոզիտոր» մրցանակին՝ «Մի վախեցիր», «Սպանված աղավնի», «Խաչագողի հիշատակարանը» ֆիլմերի երաժշտության համար։ Գրել է նաև «Ոչինչ չի մնա», «Հոբելյանական հաճախորդ», «Վանա ծովուն արշալույսը», «Գարեգին Նժդեհ» ֆիլմերի երաժշտությունները։ 2011 թ. Մոսկվայի հայկական երաժշտական «Արմենիա» ամենամյա մրցանակաբաշխության ժամանակ արժանացել է «Տասնամյակի երգիչ» մրցանակին։ 2012 թ. «Արմենիա» հեռուստաընկերությամբ հանդես է եկել՝ որպես «Հայաստանի ձայնը» հեռուստանախագծի երաժշտական պրոդյուսեր։

2021 թ. սեպտեմբերի 21-ին կորոնավիրուսային հիվանդության պատճառով՝ ծանր վիճակում, տեղափոխվել է հիվանդանոց։ Մահացել է սեպտեմբերի 29-ին կորոնավիրուսից՝ թոքերի 80% ախտահարմամբ։

Սկավառակագրություն 
 2000 - Romance
 2004 - Նորից
 2004 - Live Concert
 2007 - Մի խոսքով
 2008 - Live Concert 2008
 2014 - Ես քեզ սիրահարվել եմ
 2018 - Hayko Live Concert
 2020 - Ամենա

Սինգլներ 
 1995 — «Սեր» 
 2007 — «Աշխարումս իմն դուն ես» (с Արամե)
 2007 — «Մի վախեցիր»
 2007 — «Anytime You Need» (Եվրատեսիլ 2007 երգի մրցույթ)
 2007 — «Քեզ» (DJ Serjo - ի հետ)
 2011 — «Ես կամ նա» (Ռազմիկ Ամյան հետ)
 2012 — «Բարև երջանկության»
 2013 — «Քեզ սիրում եմ սեր» (Քրիստինե Պեպելյան հետ)
 2015 — «հիշիր» (Դիանա Առուստամյանի հետ)
 2015 — «Ինձ խոստացիր»
 2016 — «Քո սերը մի ուրիշ աշխարհ է» (Հռիփսիմե Հակոբյանի հետ)
 2017 — «Սիրո հավերժ քաղաք»
 2020 — «Սերն է սա» (Անահիտ Սիմոնյանի հետ)

Ծանոթագրություններ

Արտաքին հղումներ  
Հայկո 

Հայ երգիչներ
Երևան քաղաքում ծնվածներ
Հայ փոփ երգիչներ
Հայ երգահաններ
Օգոստոսի 25 ծնունդներ
ՀՀ մշակույթի նախարարության ոսկե մեդալակիրներ
Հայ կոմպոզիտորներ
Բեմական կեղծանուններ
ՀՀ վաստակավոր արտիստներ
Հայաստանի մասնակիցները Եվրատեսիլ երգի մրցույթում
21-րդ դարի երգիչներ
COVID-19-ից մահացածներ